कौन ठग था और कौन नहीं, अंग्रेज़ इस पहेली से लगातार जूझ रहे थे. फ़िलिप मीडो टेलर ने अपनी किताब की भूमिका में 1825-26 के एक दिलचस्प क़िस्से का ज़िक्र किया है. वे लिखते हैं, “मेरी तैनाती हिंगोली में थी, वहां हरि सिंह नाम का एक व्यापारी था. हम उससे लेन-देन करते थे. एक दिन उसने बॉम्बे से कुछ कपड़ा लाने का परमिट मांगा, जो उसे दे दिया गया. वह कपड़ा ले आया और उसने मिलिट्री कैंटोनमेंट में कपड़ा बेचा. दरअसल, वह कपड़ा किसी और व्यापारी का था. हरि सिंह ने उसे और उसके कारिंदों को मारकर कपड़ा लूट लिया था. हरि सिंह दरअसल ठग था.”अंग्रेज़ों को हरि सिंह के ठग होने का पता कई साल बाद चला जब उसने पकड़े जाने के बाद अंग्रेज़ों का मज़ाक उड़ाया और बताया कि कैसे कपड़े का परमिट लेकर उसने ‘गोरे साहब को उल्लू बनाया था’.